amanoisuno/poet huggingface dataset:
春江多大風 方回
春江多大風，每盛肯遽微。吹人雖不寒，崩浪良足唏。嗔讀揭几帙，妬夢摇齋扉。况乃駕艫栧，敢與爭狂威。鬰鬰羈思倦，寥寥遨侶稀。危陟據隄阜，遐眺窮灣圻。引雛鵲始大，長笋荻已肥。草遠安所極，絮殘猶自飛。睠此惜暮景，感愴將疇依。去國候屢改，懷人事多違。袍弊苦膚汗，藥覂懼脈痱。豈無一杯酒，脯茹與同揮。道契詎易致，心賞何可幾。天地身一蟻，舉動有是非。洶湧復洶湧，四顧吾安歸。
晚春客愁五絕  其一 方回
江外蘆芽老，城中柳絮飛。春風猶幾日，誰與濯征衣。
晚春客愁五絕  其二 方回
春老魚苗動，江肥雪水來。大孤山下路，何日泛舟迴。
晚春客愁五絕  其三 方回
想歸歸未得，悔醉醉還頻。不料湓江上，題詩送晚春。
晚春客愁五絕  其四 方回
十載干戈後，辛勤蒔牡丹。豈知身是客，借與別人看。
晚春客愁五絕  其五 方回
老身何可病，客舍只宜晴。曉鼎催煎藥，窗間又雨聲。
薄遊嘆 方回
薄遊庾公樓，俯仰三十載。觸目昔人非，惟有廬山在。巴峽挾洞庭，彭蠡注滄海。奔濤何時休，故道終不改。扁舟事如昨，緇鬢忽已皠。俗隘路方棘，體病氣未餒。春盡困旅瑣，此意果誰待。欲見湘南人，問之以蘭茝。川途恐寇暴，徒御鮮資賄。危腸日九迴，山茹且歸採。
會真吟 方回
俗緣罥區中，幽意傒方外。茲坡一褰裳，萬事忽蟬蛻。心與江流遠，眼逐天宇大。小軒納空明，坐覺衆真會。獨樹表高原，遥峰淡微靄。倦喜牀座穩，渴賞茗味最。道人有神丹，一撮似可丐。愧我屋宅老，朽壁詎堪繪。思歸僮僕嗔，忍饑兒女慨。雲卧殊未可，當且還釣瀨。
四月一日早聞鶑 方回
客裏花都盡，初聞曉樹鶑。鶑聲雖已老，畢竟是鶑聲。
江望 方回
晴江望不極，滉漾照愁人。黄鳥聲初動，青梅味已新。越鄉慚古節，樂事負良辰。獨立高原上，霜毛颯墊巾。
春殘歸思 方回
春殘江水匝江城，尚憶初來雪未晴。果菜芳辛頻代謝，禽魚孕育各生成。晝長獨坐拍棋子，夜靜不眠欹柝聲。南望湘灕杳無耗，黟峰桐峴最關情。
四月十三日立夏 方回
百年春一年，四月月將圓。客邸淹長日，歸途逼暑天。鶑聲時一囀，蠶事欲三眠。節物還如舊，情懷自可憐。
牟德範題范石湖墨蹟次韻 方回
亨衢進補華蟲衮，暮景歸調姹女爐。此老筆端今或有，乾淳蹉了後來無。
贈高相士二首  其一 方回
武安何謂銳頭將，貞觀才無福手民。世上封侯人不少，封侯人是殺人人。
贈高相士二首  其二 方回
販商公事名才吏，鈔掠平人號戰多。相貌奇厖心慘刻，天生此輩欲如何。
爲牟德範題石湖遺墨意有未盡復賦五首  其一 方回
青春日月羈塵鞅，朱夏乾坤熾暑爐。略對風簷紬古卷，閒愁吹得一星無。
爲牟德範題石湖遺墨意有未盡復賦五首  其二 方回
漢陵往事餘金碗，湘步空名尚鐵爐。地下中郎今不作，典刑真屬虎賁無。
爲牟德範題石湖遺墨意有未盡復賦五首  其三 方回
不尋蓬島求仙藥，肯羨銅山侈賜爐。獨有平生嗜古癖，誰知東郭履全無。
爲牟德範題石湖遺墨意有未盡復賦五首  其四 方回
傳道府中澆茗碗，靈堅隴畔炷薰爐。銀鈎繭紙閑舒卷，錐也無時未是無。
爲牟德範題石湖遺墨意有未盡復賦五首  其五 方回
日長饑雀窺鐺釜，雨過跳蛙上竈爐。莫笑曬書亡玉軸，荆州還識半人無。
夢覺聞舂 方回
湖海餘生在，桑榆暮景閑。祇堪娛老圃，焉用訪名山。鄰屋曉舂急，客牀鄉夢還。江天啼鴂處，殘月幾迴彎。
飲商氏普安堂 方回
仙家天地在壺中，誰到壺中識此翁。一念人人皆上壽，四時日日是春風。偶開古畫驚神品，頻換佳花玩化工。玉醑金釵香夢斷，歸來晴月掛梧桐。
四月二十二日別江州謝送者 方回
出城煩送客，童稚亦相隨。貌比初來老，行因共語遲。橋邊分手後，馬上轉頭時。欲識陽關曲，唯須誦此詩。
唁織簑翁 方回
繫馬籬邊樹，春初此叩扉。行人求茗飲，老父售簑衣。忽已空無物，云何去不歸。杵亡石臼破，殘麥化蛾飛。
湖口阻風 方回
濤江白雪噴蒼旻，晚日紅金緣翠雲。天著此奇刮詩眼，略須掇實張吾軍。
過湖口望廬山 方回
江行初見雪中梅，梅雨霏微棹始迴。莫道無人肯相送，廬山猶自過湖來。
繅絲吟 方回
行役過桑野，適值絲事成。繅者無勞色，繅車無怨聲。彼美冶容子，高樓吹玉笙。一夕缺儷偶，憤切含離情。被綺食珍鼎，迭慾生驕盈。蠶婦雖繿縷，君子未可輕。所以不可輕，能保秋霜貞。
彭湖道中雜書五首  其一 方回
一夜大雷電，神喧復鬼譁。橫岡風折樹，漲路雨頹沙。小小閒籬落，依然自野花。
彭湖道中雜書五首  其二 方回
近傳羣盜息，稍免大軍興。閉戶聞村學，挑包遇野僧。籬間犬見客，狂吠極堪憎。
彭湖道中雜書五首  其三 方回
陰風號亂樹，薄日照荒原。古堠泥埋字，空廬棘障門。無人天欲暮，誰謂不銷魂。
彭湖道中雜書五首  其四 方回
四月農家雨，新晴冷似秋。炊煙籠屋潤，田水破塍流。老父携孫子，牽耕教小牛。
彭湖道中雜書五首  其五 方回
每逢田野老，定勝市廛人。雖復語言拙，終然懷抱真。如何官府吏，專欲困農民。
泥行嘆 方回
一彀十石弩，一吸三斗醋。叵堪寧可耐，莫行爛泥路。江臯一夜雨，田水縱橫注。深泥三尺餘，淺泥沒草屨。大似叱犁耙，濺面涴袍袴。今年命大乖，十事九謬誤。昨日湖口西，欲渡不得渡。今日湖口東，一步成十步。最念荷擔夫，馬上屢迴顧。我馬亦虺隤，臨危更多怖。誰使汝爲客，可嘆不可怒。
陳家岡 方回
倦馬鞍韉破，傭奴糗茹陳。不爲終老計，猶作遠行身。惶惑逢岐路，遲留俟過人。經時無可問，極目盡荆榛。
鄱陽道中 方回
舟楫仍鞍馬，年年事遠征。長禁波浪惡，罕見道途平。詩酒唯疏放，乾坤尚甲兵。吾衰甘已矣，正爾負平生。
淡竹嶺農家 方回
茅塢石巉巖，無雲亦有嵐。紙材槌稚竹，泉筧穴枯杉。跣足何曾襪，赬肩或不衫。鄰家石茶磨，婦借自能擔。
牛觸馬 方回
誰家一大樹，繫者水牯牛。我馬過其側，道狹還無由。牛輒奮雙角，直前舂馬喉。傷馬已不可，傷人吾何仇。鼻繩忽迸决，驚墮荒泥陬。我急策馬去，牛尚瞠怒眸。事有出不意，君子焉所尤。古來行路難，曷不偃舊丘。歸歟偃舊丘，無爲牛所摟。
店紿嘆 方回
均爲橫目民，賢否天壤異。苟懷長者心，必徇君子義。道途分兩岐，書木立標識。行人免顛迷，豈不亦一惠。大澤陷項王，亡楚固天意。奈何效田父，動以紿爲智。軍旅比騷動，所至盡遷避。有屋空無人，有人門亦閉。隔籬繆云云，前有佳店肆。荒榛狼虎間，日暮竟無詣。嘻其孰使然，險薄乃至是。試嘗評往冊，匪敢立怪議。友或失之初，絕交宜早計。臨危乃賣之，吾終罪酈寄。嗚呼今之人，此輩殆滿世。
祁門界 方回
辛苦營花圃，他鄉過一春。馬兼人並老，僕笑主何貧。尚憶桃符改，俄驚麥飯新。吾州才入望，山色碧無塵。
大北早行 方回
重霧鬚髯濕，深林草樹香。山中人未起，馬上曉偏凉。晴屋懸新麥，寒田蒔晚秧。近來兵事息，煙火漸微茫。
早過牛頭嶺 方回
吾行十餘里，未有一人行。不見炊煙起，唯聞野水鳴。日輪山罅出，露點草頭明。處處防豺虎，田家晏始耕。
魚亭觀山 方回
人間第一歙州山，絕妙魚亭古道間。描取此奇入詩句，西遊端的不虛還。
魚亭再賦 方回
山好如斯極，吾歸亦可遲。人間好吟者，馬上細看之。莫訝迴頭數，端能具眼誰。不隨時事改，三嘆紫微詩。
五月旦抵舊隠 方回
柳萌整征鞍，杏熟卸歸馱。風帆輟湘遊，雲屋返黟卧。天暑室人瘦，地荒園叟惰。長男近弄瓦，累重詎足賀。次男久投筆，學廢不堪課。阿高兄子之，性剛未少剉。阿明垂四齡，語遲無可奈。一事獨慰意，添竹踰百箇。碧玉韻凉颸，我倡此君和。鄰友各有携，野僧亦見過。陶門故常關，孔客復滿座。微言訂近役，何苦觸塵堁。筋骸已衰老，蹤迹尚奔播。八字馬交馳，一生蟻旋磨。晚節休官心，悼猛就新愞。豈其尚有求，未甘忍寒餓。神魂倘可收，焉俟賦招些。
甲申生日 方回
劬勞永感正關情，厚意殷勤荷友生。隔日移庖成劇醉，終朝欹枕困餘酲。略加芎煮香蘇飲，少著鹽庖苦蕒羹。數首詩詞懶酬和，杜門止酒始神清。
生日戲歌 方回
予生寶慶之三歲，五月十一日己未。五十有八甲申年，其日己未亦復然。天支地干標六秀，四柱得一文且壽。陽火在天爲太陽，陰火爲月受日光。將望之前四日夕，十分圓光已八七。常聞人生不滿百，何幸七十且八十。文章學問七八分，亦勝愚夫老無聞。古之五月而生者，後有胡廣前田文。予賤不敢望漢相，貧亦不能孟嘗君。借使時人不比數，自有詩名照千古。垂弧之月至于今，適逢前五仍後五。稚女簪榴花，小兒著艾虎。宿酲困不解，依舊醉起舞。不妨一年兩度作生朝，更造菖蒲酒，飲過閏端午。
虛谷志歸十首  其一 方回
聞我解征鞍，相看喜復歎。主貧奴僕傲，兵起道途難。藥許求鍾乳，花先問牡丹。親朋聊共醉，老幼幸俱安。
虛谷志歸十首  其二 方回
足欲周寰宇，心終喜故鄉。溪居晨漱潔，山卧暑絺凉。村酒時時醉，園花日日香。高曾先壠在，死即葬其傍。
虛谷志歸十首  其三 方回
奔走真何謂，衰頹恐不應。灸瘢疼怕雨，渴卧夢思冰。端午宜觴客，生辰欲飯僧。乍歸兩皆省，自笑一無能。
虛谷志歸十首  其四 方回
浪走千山外，乾忙四月餘。隔籬分濁蟻，共座擘枯魚。婢瘦慵施粉，兒頑失寄書。少陵亦曾爾，來往浣花居。
虛谷志歸十首  其五 方回
園林百種花，更著竹交加。徑別君臣藥，畦連子母瓜。老夫元是我，長息最憐他。擬賣嚴州宅，歸來共一家。
虛谷志歸十首  其六 方回
共道歸何晚，猶能喜欲狂。幼兒初拜揖，癡女僅梳粧。有筆修花譜，無錢闢草堂。新添竹踰百，風徑細尋香。
虛谷志歸十首  其七 方回
餽篚承先問，吟牋辱暗投。駟車端肯顧，貳缶尚能謀。官妓呼難至，家姬出似羞。但令賓客喜，吾亦可忘憂。
虛谷志歸十首  其八 方回
一出春連夏，新詩幾首成。多因書土俗，稍亦記途程。刪削猶無暇，傳抄未可輕。近來多少俊，何敢與爭名。
虛谷志歸十首  其九 方回
月旦須終定，陽秋豈易評。麈毛空自落，牛耳可誰盟。好惡不相似，是非無太明。客來倦酬對，堅坐聽松聲。
虛谷志歸十首  其一○ 方回
衰晚真當戒，疏慵竟未能。病專從酒得，謗輒爲詩興。每悔居城市，常思絕友朋。誰來敲竹戶，又見醉吟僧。
次韻志歸十首  其一 方回
遠望舒長嘯，幽跧發永歎。能詩今不少，得句古云難。涉世顛毛白，希賢寸腑丹。他鄉仍故國，何處可求安。
次韻志歸十首  其二 方回
老不任時棟，窮猶宅士鄉。端能甘澹泊，未覺厭荒凉。古井深泉冷，閒庭異草香。田翁來問字，略爲說偏傍。
次韻志歸十首  其三 方回
癡與狂皆有，貧兼病亦應。屢嘗三斗醋，不夢一條冰。買藥憑船賈，分茶謝冢僧。短衣射猛虎，老矣竟無能。
次韻志歸十首  其四 方回
還家五月初，倏忽又旬餘。凉劑醫羸馬，塵編磔蠹魚。小遲延客飲，作急報兒書。歙睦頻來往，何時永定居。
次韻志歸十首  其五 方回
添竹復添花，清陰一倍加。病身思灼艾，暑節近浮瓜。晚景今如許，初心豈有他。甘貧仍守拙，肯羨五侯家。
次韻志歸十首  其六 方回
解語鶑能巧，交飛蝶許狂。苔紋深碧毯，榴靨競紅粧。粗已成幽圃，猶當築小堂。未妨無暑藥，熟水紫蘇香。
次韻志歸十首  其七 方回
楸局堪誰對，銅壺擬共投。高軒能坐致，濁酒豈難謀。林鳥供歌吹，園蔬當饌羞。謂無憂不可，聊以此消憂。
次韻志歸十首  其八 方回
譙國資深入，彭門納晚成。至今爲癖習，自幼有常程。朽老寧孤瘦，飛揚勿剽輕。懸知千載士，肯競一時名。
次韻志歸十首  其九 方回
書盍多多讀，詩須細細評。後生才染指，半道遽寒盟。直取珊瑚出，寧爭熠燿明。伯牙弦已絕，舉世喜箏聲。
次韻志歸十首  其一○ 方回
近城一耕叟，僅有使牛能。人似愚偏壽，家由儉故興。不知求仕宦，未省結交朋。笑我儒冠誤，今如退院僧。
次韻謝俞山長見贈 方回
年衰才盡懶揮毫，定有移文責魯臯。學到紫陽今欲絕，詩如清老子能高。棲遲矮屋官猶冷，傲睨芳樽氣自豪。試遣俚音辱聰聽，未應堪比鬰輪袍。
賀陳正之得男 方回
初喜明珠入掌中，良由善念與天通。吉祥預報長庚夢，福德應臨長子宮。急寫賀書端不錯，濫叨佳集顧何功。此詩特爲高門慶，大似麟經記魯同。
復如嚴陵就省先墓 方回
暮景能幾何，行役復行役。薄命不由人，豈不願休息。江鄂訪知舊，不遇悔浪出。子舍寓嚴瀨，逋負日夜迫。老夫匪親往，未易紓此急。買舟更東下，貲糧費捃拾。是時梅雨已，巨浪百谷集。深江水氣凉，古岸樹陰密。壯觀足忘憂，飛泉落奇石。晚拜先子墓，舊廬化榛礫。惡鄰肆焚燎，用意甚寇賊。大木幸俱全，不至損塋域。其人偶遇赦，罰不毫毛一。予亦持恕心，詎敢太刻覈。村民陸續至，樵茗弛擔笠。杯酒先癃耄，幼稚與果核。一僧獨霑醉，座間具紙筆。索詩苦不已，佳句豈易得。松風雜灘聲，睡醒殘月白。明發鼓征棹，矯首望青壁。山川信佳哉，紆餘繞崷崒。何當即歸來，於此築書室。
出歙港入睦界 方回
嵐氣濕征衣，千灘落翠微。懸崖樵屋小，破廟祭人稀。岸犬看船立，溪禽貼水飛。鄉心與客思，向晚重依依。
舟中觀馬目烏龍山 方回
一從爲郡後，來往十年間。自笑成何事，猶容看此山。舊人多粗給，老子願常閒。今晚歸書屋，溪僧定叩關。
將至嚴陵 方回
汀洲渺渺長，野牧縱牛羊。島寺林間塔，溪船郭外檣。得詩真是畫，聞酒忽能香。新屋誰家者，高樓四面凉。
送趙仁則官滿西歸三首  其一 方回
稼軒賢帥有甥氏，梅野倫魁之里人。春水江湖寬度量，秋天霜月瘦精神。三年郡政彌縫密，四海詩朋燕笑頻。題浣花牋當折柳，預愁船鼓轉東津。
送趙仁則官滿西歸三首  其二 方回
妙年意氣日方中，致有前賢長者風。言未始輕常簡潔，飲雖甚醉愈溫恭。此邦小屈爲通守，吾老相逢已禿翁。自笑全家歸未得，悵然寥廓羨冥鴻。
送趙仁則官滿西歸三首  其三 方回
宇宙今年氣數新，不愁無地著閒身。西成稼穡占魚夢，南紀干戈息馬塵。隨分田園勝仕宦，及時兒女了婚姻。細思便合從君去，龍虎山中作道人。
移具飲賓暘宅次韻二首  其一 方回
垂門老柳繫青驄，夢裏先曾訪此翁。謝朓遠窗分絕景，郝隆幽腹對晴空。偕來衆客無官位，拱立諸郎有父風。我寓秀山十年矣，草堂始得一樽同。
移具飲賓暘宅次韻二首  其二 方回
六橋花絮驟嘶驄，豈料如今兩鬢翁。痛飲竹林真得計，望塵金谷總成空。吾廬寂靜專雲岫，公屋寬凉傲暑風。東下西還俱未定，不妨時許笑言同。
次韻謝夏自然見寄四首  其一 方回
與子俱逢掖，寒瓢共碧流。歙今全似魯，睦亦盛於鄒。竹屋南溪外，風帆古渡頭。相尋欠相遇，遄復墮音郵。
次韻謝夏自然見寄四首  其二 方回
門人浮小艇，不比舊專城。自愧頻來往，何煩數送迎。病身緣畏飲，去路似貪程。別後君詩進，他時定有名。
次韻謝夏自然見寄四首  其三 方回
通經聞大道，餘事始爲詩。初或無人識，終須有己知。真能深造否，孰謂晚成遲。小袖朱弦手，何憂乏子期。
次韻謝夏自然見寄四首  其四 方回
士氣兼文脈，湮微復幾年。淺膚專徇俗，高亢類談禪。春動霆聲起，雲開月體全。古人方冊在，達者以心傳。
次韻謝魏公輔二首  其一 方回
之子如天馬，終歸十二閑。相期作名士，不厭坐窮山。師席摳趨際，親庭定省間。鶴仙門戶冷，今喜一珠還。
次韻謝魏公輔二首  其二 方回
男兒初嗜學，如日曉行天。意氣無餘子，詩書有夙緣。果能知此道，深欲候吾船。夢寐心常在，孤燈可不傳。
登秀山至半而還有懷賓暘 方回
擁書終日汗如漿，試上崔嵬覓晚凉。忽喜孤煙支拄杖，偶逢平石寘繩床。十年世事頭鬚白，六月江城草樹蒼。莫盡山顛且山半，待携詩友共清觴。
賓暘來飲秀山予醉小跌次韻爲吳體 方回
無冰爲水柘爲漿，深入醉鄉心自凉。微官誤身魚中餌，俗士縛禮龜搘床。未妨賣書笑杜甫，寧能食乳羨張蒼。顛崖仆樹幸無損，當復與君浮萬觴。
次韻謝董君讀予詩稿  其一 方回
少年客洛走緇塵，自倚詩才敵萬人。嶽聳河奔爭氣勢，霜嚴月朗借精神。鏡中顔狀驚非昔，筆底工夫苦不新。辜負桐江好山水，花開葉落十秋春。
次韻謝董君讀予詩稿  其二 方回
宇宙茫茫戰馬塵，中原文獻不無人。詩裁綵筆天公妬，書擁青燈夜氣神。簁雨簸風六月冷，磔雲裂霧千峰新。何當君病早勿藥，共倒松陰百甕春。
夏夜聞雨 方回
可以逃袢暑，征徒盍少休。病多全爲老，醉極暫無愁。雨氣昏燈夜，蛬聲古屋秋。錢塘湖上路，到日與誰遊。
讀書遇難字 方回
癡癖好冥搜，忘憂亦解愁。劃逢難字窘，遍取韻書求。忠恕聞何博，昌朝辨亦優。孚尹能進業，燠休勿包羞。
雨凉曉思 方回
一榻凉如水，空山夜雨聲。病身筋骨在，往事夢魂驚。老壽知何益，憂危半此生。吾窮終不怨，稍已竊詩名。
立秋久無詩 方回
三伏厭厭病欲萎，可能秋後尚無詩。連宵急雨凉如洗，貪寐衰翁醉不知。藥餌誰精寸關尺，文章空說斗牛箕。西齋池上堪逃暑，木落吾將信所之。
典秀山宅半 方回
半宅分僚友，門開別向西。送書人未識，歸舍犬猶疑。老喜吟窩窄，廉從典價低。餘山兼剩沼，亦足杖吾藜。
再賦典半宅 方回
屋以多爲貴，思之亦太愚。燈膏徒重費，庖膳卒難呼。榻外知何用，杯中不可無。質錢分客住，得醉且頻沽。
七月三日朱用和羅弘道同訪南山無竭師 方回
振騎出喧闠，榜舟浮廣川。冠蓋二三子，謂我揚先鞭。翳翳杉漆塢，膴膴禾黍田。籬闖擁稚髻，擔觀駢旅肩。是日告秋朔，暑絺稍輕便。矚遠喜野曠，討幽忘道綿。維南孤崒嵂，中有西方仙。鐵幹萬樹古，金界千柱堅。濕蘚滑側磴，密荔凉深泉。道人瘦如臘，不見今三年。翠琰壁奇刻，丹塗架穹椽。脩竹洗人心，焉知紅塵天。謔劇酒若失，機捷詩易圓。致爽瀟灑閣，俯視烏龍顛。過帆倏滅沒，聚市常熬煎。臨軒十八公，老壽藤蘿纏。與語若未對，風至忽粲然。斗牛之所蒞，吳越封疆連。自泰伯勾踐，以至衣錦錢。成敗亦屢矣，變化若浮煙。嗟哉聲利徒，羣蟻爭微羶。吾儕方寸中，皎月澄寒淵。少迷逐衆嗜，晚悟羞前愆。會當擺俗鞅，來此禪窗眠。
朱用和用予南山舊韻次韻謝併呈羅弘道 方回
妙論劇談逢大敵，深林蔭樾尾清遊。柳州先記知非偶，陸相荒莊愧不秋。似舅遠尋昆弟好，老生猥與介賓謀。凄其廿載龍門夢，墊角曾登李尹舟。
送羅架閣弘道 方回
六籍討雅奧，百家窮怪奇。江沱馬塵合，毛釐無所施。不自我後先，逢此澤火時。固已殛來惡，尚乃存微箕。黼哻裸于京，越吟亦凄其。冠冕垂纓紞，履屨飾純綦。褒博士服制，揖讓公食儀。前輩略已盡，後進漸不知。老夫愧每生，骨立雙鬢絲。十年日夜醉，萬里南北馳。休官此山中，可與語者誰。堂堂朱荆州，遺恨浮鴟夷。有甥何其賢，酷似劉牢之。貞元舊朝士，顧肯文學爲。出蜀賦八陣，遊吳歌五噫。酹月客星閣，吟風桐川湄。湖海有此士，始見詩人詩。惜往節誼鮮，嘆今文獻衰。論議吐一二，已覺餘子卑。宇宙不一姓，牛山空漣洏。後周庾子山，北齊顔之推。斯文天未泯，終古清名垂。年可里社老，行足鄉黨師。書癡俗所哂，各且教其兒。虎頭詫肉食，寧當朵吾頤。路棘齒髪暮，語離不能悲。
送周府尹三首  其一 方回
瀟灑名州吏事門，公餘應已盡躋攀。鍾魚寺寺藏深樹，樓閣家家見好山。幾許煙雲藜杖外，無邊風月錦囊間。俸錢節縮餘多少，只買奇書數種還。
送周府尹三首  其二 方回
樂土豐年舊觀還，使君心事最相關。祇因標致清於水，便有聲名重若山。一室爐香書史畔，萬家杯酒管弦間。漢庭選表虛公府，白玉鳴珂未許攀。
送周府尹三首  其三 方回
詩家周賀與方干，三載同吟七里灘。晚節我惟甘豹隠，妙年公合快鵬摶。昔叨舊尹迎新尹，今愧前官送後官。朔野炎陬天地闊，寄書會面兩應難。
西齋秋日雜書五首  其一 方回
居城近城門，前市後山郊。質明沸柩鼓，徹夜喧僧鐃。暑病人死多，當此秋夏交。鹽米鬨賈販，杖絰酸哀號。倏忽異存歿，所爭常毫毛。
西齋秋日雜書五首  其二 方回
高樹夕影疏，老荷秋氣馥。雨餘絢斜照，寓此池上目。鳴蟬一何厲，坐嘆白日速。東家失其兒，忽駭鄰婦哭。歸兮空山中，幽嘯抱吾獨。
西齋秋日雜書五首  其三 方回
閑閑閉園門，默默坐書室。幽幽絕來人，寂寂度長日。苦桃何纍纍，秋顆壓枝密。桃苦不可食，熟爛未忍摘。時聞落地聲，詩思若有得。
西齋秋日雜書五首  其四 方回
百間以買屋，萬卷以買書。書多讀不既，屋寬住有餘。彼索子錢者，日夜號庭除。勇銳割此物，煎迫姑少紓。老勿費眼力，村墟亦可居。
西齋秋日雜書五首  其五 方回
對奕不如觀，觀不如聽聲。獨坐無來客，小軒秋雨晴。思之有百憂，不思了無情。萬有皆外物，世重我所輕。默數前死者，愧茲今獨生。
存心具飲 方回
朝雨復暮雨，暑氣日已微。凉軒水□爽，幽坐延秋暉。孤抱無一愜，前事有百非。可讀書本少，能言士尤稀。積倦蠹帙翻，久輟犀柄揮。吾兒忽具飲，山茹薑葖肥。青甆古茗器，十觴聯若飛。此生老且死，所幸歲不饑。似聞吳中潦，米價良足唏。東遊豈不快，何如且言歸。一醉未易得，家貧今典衣。典衣亦常事，冥心甘息機。
釋臨邛記方物戲作 方回
昔人註爾雅，大儒以爲誚。學詩貴多識，聖言厥有詔。下博梯上約，後進曷克劭。矧於點𪑮間，懵弗省體要。俗喙僅能□，古吭略未剽。四聲故㩈拘，六書本幻妙。嘑姓駭厙暨，辯義謔篤笑。往訛足可戒，夙是政宜肖。郊霓縱劣約，窗岫寧蹈眺。鯫也缺茲析，寸抱踏𧇠𠿕。探架獲塵帙，偶幸脫斯燎。壁蟫蝕心胸，不受俞扁療。糲食忘調饑，微膏戀殘照。幽暗發蒙篰，乖剌合券約。稍免杕杜辱，敢倚陬隅俏。虛空了無味，强作吳牯噍。稅駕如還鄉，舍爵欲告廟。一方筆千名，擬謨貯深嶠。桑榆老禿翁，廊肆付周召。詎思玉豉餌，豈羨金鹽釂。庶異速朽子，霜原委荒燒。眼前黄口兒，曲踴詫壯少。但喜觥醽醁，靡肯囊熠燿。吾衰□□苦，汝健騁輕趬。布穀會有時，焉得常鸇鷂。
池亭秋思 方回
憶昨困炎蒸，衣單猶欲臝。秋氣□□凉，飲可讀亦可。稍久罄瓶罌，猝難致肴果。亦欲理蠹卷，未易啟澀鎖。剛腸惡充飫，病骨嗜慵惰。饑渴已兩忘，豈較立與坐。前除水滿池，有亭窄如舸。頹然一釣翁，照影媿巾裹。魚負密萍行，蛙升側荷墮。蛬蚻韻凄鏘，螽蜢跳細瑣。函靈各肖形，品物一何夥。氣動不自由，孰非大專播。沮洳伏汙濕，糞壤孕么麽。詔以南面王，豈復知忖揣。私獨念橫目，識性異螟蠃。何謂等逍遥，弗更諏坎軻。市斛𨺗翔踴，旅郵欠貼妥。門楗敬逋籬，岸閣子美柂。鈞天奏萬舞，遑恤下民癉。排閶宜一叩，有客答曰叵。腐儒叢百憂，曷不自憂我。
次韻寄題堪上人雲外軒 方回
萬重雲外一蘧廬，想見降龍長者居。溪上過橋誰覓路，峰頭飛錫已凌虛。漢臺列像焉知許，陶岫吟歸孰起予。儻憩夜爐煨芋處，可能更讀鄴侯書。
冰崖楊明府德藻携紅酒殽果來飲歸舟獨坐熊皮索筆作字且出示篋中書爲賦吳體 方回
有美一人升秋堂，木犀花中清言香。熊皮端坐雪衣潔，兔穎疾揮葱指長。琥珀味濃酒溢□，□□價重書盈箱。炰羔剪韭兒輩問，此豈拜石米元章。
三日□陪楊明府飲次前韻 方回
閴其禪老居西堂，豈有門人拈瓣香。葛巾漉酒笑元亮，石室紬書輸子長。勿嫌臨邛家四壁，猶堪樊川月一箱。寄書麒麟閣上客，我自蓑衣君金章。
八月二十日曉起 方回
夜闌不能寐，雞鳴垂欲三。起步秋月影，寒髪何毿毿。斗柄落山北，參旗掛庭南。三五忽四五，蛙蚓衆喙緘。獨有絡緯聲，催織何喃喃。祿仕心已息，愧未任桑蠶。昨暮缺薪米，質以衾及縑。七年爲此郡，忍人所難堪。焉知窘至此，不給石與甔。獨坐老樹下，暗撚霜鬚髯。牆外行人動，喪事簫鼓酣。生之必有死，如歲代凉炎。但頗訝薄俗，不復甄廉貪。鄙誚采芝餒，歆羨膾肝饞。想見攫奪子，櫪馬已就銜。豈識有幽人，茹苦如飴甘。念雖乏智計，識度終不凡。兒女亦可割，深山建茅庵。
是日天明復書 方回
一夕不飲酒，至曉不能眠。無瘡體自癢，若有蟲嚙然。黠鼠肆侮慢，鳴鬬窺餘饘。書燈稍已暗，一螢窗隙穿。我興視星斗，行行空庭間。□樹寂無風，斜月□缺環。寓此百餘日，寒迫暑已還。門有索逋客，無日不煩□。□是窮骨健，兼亦苦節堅。比所讀何書，高堂十七篇。最□□服傳，纂抄續殘編。此物付兒子，將來汝謹旃。儻我壽七十，不過十二年。人豈有不死，但有傳不傳。
示長兒存心 方回
我家歙山下，不滿五頃田。捐棄已過半，豈不爲子錢。兵甲跨江海，喧豗踰十年。零落殆萬卷，荒凉餘數椽。借使盡售之，事亦關諸天。平生鄙貨殖，黄金散如烟。孰知兩鬢雪，枯腸幾不饘。無憂恐難老，故遣百慮煎。樂者未必壽，死返在我先。屬有客語我，法當營塚阡。兒曹勿過計，葬穴自有緣。隻雞可以祭，故絮亦足纏。但戒傚俚俗，佛事徒喧闐。文公有家禮，夙已書諸篇。父貧至累子，能不心惻然。揣量內無愧，視世差獨賢。囊中了無物，積稿詩三千。詎敢望放翁，至有萬首傳。嚴陵所寓屋，稍已割東偏。鄰翁覓菜地，更當乞西壖。今我欲裹糧，一汎濤江船。永謝麟閣夢，寧垂黿鼎涎。故人儻相濟，匪伊歸棹旋。紫陽政自佳，携汝追羣仙。
秀亭秋懷十五首  其一 方回
高臺何巍巍，遠眄千里道。長夏絕游朋，荒徑豐茂草。菑翳一以剪，秋意豁幽抱。能賦昔爲誰，今死骨已槁。魂兮果何之，言語空媚好。我欲有所酌，適值樽中燥。焉得瓢天漿，伊人共傾倒。
秀亭秋懷十五首  其二 方回
癡癡誰氏子，晝夜安以偷。其人一何樂，惟我攢百憂。憂者謂速朽，頑骨病復瘳。樂當必老壽，顧已歸山丘。饑生支牀龜，飽死豺虎儔。天道匪易測，人事諒難籌。生死吾不知，及辰爲茲遊。
秀亭秋懷十五首  其三 方回
天欲興蒼姬，一家三聖人。扶持用禮樂，行葦於焉臻。有國八百年，終亦化爲秦。末俗誇神仙，吐故以納新。彭門訖有塚，瀛洲浩無津。羽衣還緱山，舉家不得親。君幸有美酒，何不頻沾唇。
秀亭秋懷十五首  其四 方回
秋風西北來，一夕幾萬里。湛湛長江楓，落葉逝流水。自非貞勁草，顔色槁欲死。時當蟄蛟龍，么麽況螻蟻。塞墐非不可，旨蓄焉所恃。空褚乏裳衣，敝絮誰與理。陽春何日還，悲哉遠遊子。
秀亭秋懷十五首  其五 方回
一室局戶牖，古籍勤討刪。鬰鬰忽不樂，扶杖登東山。莽蒼何所極，秋色天地間。我欲出塵世，黄鶴無由攀。憂端從空來，嵂矹未易宣。意闊步武窄，四顧盡險艱。不如復我所，陶此靈府閑。
秀亭秋懷十五首  其六 方回
宣父老于行，苦辛定六藝。至今峨冕旒，萬國奉蒸祭。當時困在陳，粒粟不能致。宰割諸侯王，重瞳氣蓋世。燒紀不啻虱，烹周僅若彘。焉知千金首，乃爲馬童利。此口酒可澆，是事可以置。
秀亭秋懷十五首  其七 方回
一針落大海，萬古無還期。纖纖刺繡女，斷腸終爾思。物重干將去，心願精衛爲。鄰嫗適有此，殷勤來獻之。銛鋒貫綵縷，縫紉實所宜。匪妾舊時物，愴然雙淚垂。如何大丈夫，忘恩忽如遺。
秀亭秋懷十五首  其八 方回
積悶何可遣，高峰上雲端。水南彼何所，縹渺浮孤烟。鬰塞樹木古，深幽窗戶妍。一楫往從之，豈無凌波船。絕景未易寫，良朋求亦難。獨往或興盡，空叩林下關。不若遥相望，聊寄吾意焉。
秀亭秋懷十五首  其九 方回
登高見佳句，意會無非詩。顧視不即收，頃刻已失之。老樹踞崖石，腹空猶有皮。顧此有何好，愛玩頻嗟咨。侍者一童子，髧如枯髪垂。從我僅一飽，萬事無所知。豈不亦怪我，徘徊將奚爲。
秀亭秋懷十五首  其一○ 方回
樂莫樂登高，亦復悲莫悲。樂兮携佳人，樽酒相追隨。慘慘古戍暮，煙寒秋角吹。悲從此中起，孤遊偶臻茲。城南百尺樓，前是未有之。城外兩三塚，新葬復是誰。往者已足鑒，百世懸可知。
秀亭秋懷十五首  其一一 方回
家富敵萬乘，吾嘗見其人。生死握國柄，不復如人臣。自謂磐石安，掃滅隨埃塵。豈不恃狙詐，政用禍爾身。爾身一腐鼠，原野何足陳。歌姬事別主，畫堂生荆榛。我嘆匪爲此，遺禍殃齊民。
秀亭秋懷十五首  其一二 方回
去年醉家山，有菊餘千本。客中今亡是，所至草苯䔿。凉風迫九月，暇日上崖巘。野芳一二卉，亦足擷婉娩。焉所得美酒，慰此歲年晚。市荒苦貴糴，庖凊强疏飯。薄暮歸空齋，聊與蠹帙偃。
秀亭秋懷十五首  其一三 方回
茫茫六合間，孰是身自由。貧賤不遑安，故迫口腹謀。萬事已云足，心火炎不休。朝服寒食散，夜夢鬰儀樓。鄙哉齊公子，淚下雍門周。萬世一陶叟，浩歌歸故丘。有酒醉即眠，無酒亦不求。
秀亭秋懷十五首  其一四 方回
薜荔絡奇石，芙蓉艷荒垣。寓目信所之，行行陟秋原。南州八九月，已凉仍復暄。林樹略改色，沙湍才減痕。憶在朔漠日，疲馬風塵奔。夜汲長城窟，曉涉灤河源。老身凍欲死，其勞不可言。
秀亭秋懷十五首  其一五 方回
老懷幸無事，何用知秋風。團團烏桕樹，一葉垂殷紅。爲此有所感，長吟敲虛空。城市了在目，心隔雲萬重。燕席鼓吹急，游騎呵殿雄。亦各適爾適，擾擾塵堁中。焉知天地外，有此頹然翁。
八月二十四日賓暘華父同登秀亭二首  其一 方回
垂垂三徑晚香開，二妙端能爲我來。老瓦尚堪沽濁酒，破鞋何惜上高臺。十年心事霜髯短，萬□秋聲畫角哀。海內詩人有公等，懸崖待與斸蒼苔。
八月二十四日賓暘華父同登秀亭二首  其二 方回
兩公詩思欲飛揚，頗似繁臺俯大梁。瀟灑道裝衣袖闊，昂藏壽相耳毫長。持身未慣全隨俗，玩世何嫌略放狂。我有平生八叉手，興來舉酒尚洋洋。
九月八日賓暘携酒西齋晚登秀亭次前韻  其一 方回
深箝笑口似難開，頓喜詩仙載酒來。此道孰爲今老筆，吾廬適有古荒臺。焉知晚節逢陳厄，忽聽高歌類郢哀。倚石自憐吟不就，頻將拄杖劃莓苔。
九月八日賓暘携酒西齋晚登秀亭次前韻  其二 方回
楚調悠然抑更揚，四愁平子五噫梁。身同落葉常無定，□比寒花似較長。但喜有鄉頻得醉，不知何藥號爲狂。芬香臭腐俱塵土，莫問桑田與海洋。
九日北山寺二首  其一 方回
松陰佳處路宜遲，裹袖寒鞭馬上垂。邂逅同傾九日酒，凄凉暗誦十年詩。試迴白首思前事，未覺青山減舊時。節後騷英應好在，煮茶更與野僧期。
九日北山寺二首  其二 方回
白雲蒼蘚尚知心，野徑荒泉許重尋。一馬出城元近近，萬松藏寺已深深。同遊似覺無先到，半醉誰知政獨吟。十度重陽如瞬息，足知往古與來今。
秋晚感懷 方回
脫絺著褐事如何，嗇暖饒寒歲易過。□喜晚芳憐早謝，細看園菊驗塘荷。風霜天地秋聲急，老病心情醉日多。讀破少年三萬卷，枉將身世墮南柯。
和陶淵明飲酒二十首  其一 方回
生死乃常理，興亡殊似之。火烏化王屋，鼎遷亦有時。驪山發金雁，漢陵復如茲。丹成云得仙，虛塚令人疑。杯酒幸到手，無螯亦當持。
和陶淵明飲酒二十首  其二 方回
康廬插南斗，其西柴桑山。我往挹風竹，如聽淵明言。作歌以自挽，於今垂千年。有口可與飲，公心誰其傳。
和陶淵明飲酒二十首  其三 方回
立功亦云可，於世能無情。屈體喪厥節，寧若埋我名。極不過餒死，餒死勝飽生。是翁醉中語，細味足歎驚。寄奴復典午，吾其無目成。
和陶淵明飲酒二十首  其四 方回
黄雀啐野田，見人輒驚飛。飛飛一不早，恐有虞羅悲。瞇目饕餮子，繆謂得所依。豈不知必爾，甘往終無歸。志士餒欲死，未覺勁氣衰。手口自斟酌，勿令心事違。
和陶淵明飲酒二十首  其五 方回
羊車一失馭，天地兵甲喧。中國不自正，王業東南偏。運甓有貽厥，卧龍康廬山。使處王謝位，大物豈不還。千載飲酒詩，醉吻謠醒言。
和陶淵明飲酒二十首  其六 方回
子雲草太玄，萬言無一是。唯有鴟夷篇，千古不可毀。太上立酒德，餘事徒爲爾。酤盡捐我衣，繿縷勝繒綺。
和陶淵明飲酒二十首  其七 方回
九日戲馬臺，二謝詞翰英。良辰各有句，得無差過情。元嘉事其子，不救巢卵傾。淵明東籬下，焉識笳鼓鳴。兀坐把寒菊，竟亦了一生。
和陶淵明飲酒二十首  其八 方回
華鬢極老態，醜面乏妍姿。插花已不可，可插唯菊枝。□□偶有酒，此事竟大奇。連作數日飲，詩亦未暇爲。忽思往日過，何事馬受羈。
和陶淵明飲酒二十首  其九 方回
高臺翳榛棘，荷鍤岡路開。振衣陟雲端，朗然豁秋懷。言念半死樹，類我晚節乖。風雷劈半腹，葉落禽不栖。幸不爲薪槱，燒之化塵泥。謂可材爲琴，於調恐不諧。醉抱作此感，暝色南北迷。下山不可急，小僮扶我迴。
和陶淵明飲酒二十首  其一○ 方回
此邦最佳處，乃在城北隅。野田蕎麥傍，松下復問塗。酷愛古石峙，故緩羸驂驅。一生能幾許，於茲十載餘。夜榻醉卧穩，何殊故園居。
和陶淵明飲酒二十首  其一一 方回
明年五十九，早歲已聞道。憶昔初遠遊，豈信今遽老。暇日一醉娛，往事萬念槁。懸知身死後，豈無數詩好。心欲刊晉史，罪匪一靈寶。陶翁焉得作，細與問江表。
和陶淵明飲酒二十首  其一二 方回
行樂忽有感，當此窮秋時。吾生會亦爾，落葉與樹辭。田父屋頗寬，生理僅存茲。積逋既已迫，悉售不復疑。寧免世人笑，且復相輕欺。兒輩勿戚戚，酒至姑飲之。
和陶淵明飲酒二十首  其一三 方回
士本不畏貧，所畏迫老境。百憂無一樂，可醉不可醒。寒風頗欲霜，縫補闕袍領。酒膽一何大，和陶效坡潁。詩成間亦佳，未忍一炬炳。
和陶淵明飲酒二十首  其一四 方回
重五去未遠，重九倏已至。不論家與客，遇節必爛醉。前日朝未興，有謁入客次。病酒不遑肅，匪敢挾長貴。知我□□我，草木故有味。
和陶淵明飲酒二十首  其一五 方回
秋風吹古城，亂山繞荒宅。樹影日以疏，沼落見萍迹。客來觴我菊，獻酬殆至百。斜照未云夕，草端露已白。遷化每如此，不飲真可惜。
和陶淵明飲酒二十首  其一六 方回
早省宦徑惡，荷鋤寧带經。豈不嘗守郡，生涯百無成。一夕偶不飲，鰥枕聽遥更。殘燈暗虛牖，落葉鏘空庭。鼠囓叱不止，呼奴效貓鳴。孰與醉卧熟，萬事忘吾情。
和陶淵明飲酒二十首  其一七 方回
一日不舉酒，即患偏頭風。明日忽不患，乃在酒一中。人言飲致疾，此理恐未通。杯我自酌我，壁間幸無弓。
和陶淵明飲酒二十首  其一八 方回
三戒二已亡，所戒惟在得。大道闢我前，幸無兩岐惑。誰歌返招隠，口待穢襪塞。身爲葛天民，宅在建德國。努力築糟丘，萬感付一默。
和陶淵明飲酒二十首  其一九 方回
氣豪心未平，三已復三仕。毫髪志不伸，所至但屈己。屢觸炙眉怒，詎啻折腰耻。七年困江國，脫身走故里。欲著藏山書，實錄立傳紀。往事邈難問，毫簡遽云止。不如一杯酒，此亦焉足恃。
和陶淵明飲酒二十首  其二○ 方回
天命孰爲之，萬有凝精真。變氣間龐雜，未嘗泯其淳。風雨驟冥晦，暘烏出還新。聖孔昔云沒，楊墨仍儀秦。復生一辯孟，掃之如游塵。諸老自有宗，鑽研患不勤。彼以頓自詫，所見特未親。月晦有死魄，潦涸無迷津。天定盍少俟，屨□□於巾。不飲但多憂，無乃真癡人。
憶我二首各三十韻  其一 方回
憶我幼時事，南歸自番禺。三邊已澒洞，內郡猶無虞。故居山城間，四面闤闠區。東西萬貨集，朝暮百賈趨。諸父領賓客，衣冠一何都。觴豆日談笑，往往皆文儒。比屋有高樓，其上娉婷姝。俠少喜酒賤，歌呼間笙竽。無何鬰攸作，一夕化爲墟。朝廷易楮幣，百姓駢嘆吁。物價漸踴貴，饑剽多流俘。我家衆長上，生近乾淳初。曰此風俗降，歲歲有不如。老者遷化去，少者分馳驅。生理益艱窘，口腹各自圖。書囊裹筆硯，扁舟落江湖。苟且祿仕齒，荏苒歲月徂。乍得返鄉里，驚怛心若刳。前輩盡黄壤，小兒皆白鬚。屢火不一火，坊巷非舊閭。上塚享亭仆，訪寺詩壁污。向之紅粉面，蟻穴髑髏枯。乃知宇宙內，萬有皆空虛。我生逼六十，偶幸全頭顱。身閲大兵革，一思一欷歔。懷舊夢恍惚，弔往腸鬰紆。六十年間事，歷歷尚可模。我所見之人，百萬泉下俱。神仙謂不死，終久歸於無。寄語肉食子，無以智誚愚。
憶我二首各三十韻  其二 方回
憶我弱甫冠，束書如錢塘。中興百廿載，行都滋浩穰。雖已劣乾淳，尚可云小康。巴蜀駭破碎，淮襄傳擾攘。腹心輦轂地，按堵如故常。于時數萬士，雲集升上庠。草茅起窮谷，拭目觀國光。出門不識路，天街何其長。俠士劇燕趙，佳人□姬姜。五鼓夜燈燭，萬樓春絲簧。吳米白如雪，奚啻千斯倉。縹緲湖山間，畫船嬌紅粧。六橋楊柳岸，荷花雲水鄉。四時無不宜，莫若僧夏凉。小儒苦乏貲，冷眼看豪强。託迹朝士館，竊睨鵷鷺行。臺評或非是，廟論有不臧。相與讀邸報，憤悶填中腸。僥倖江漢靜，姦凶殛炎荒。禮闈采芻言，始得伸名場。豈謂邊功相，曾不監彼狂。驕淫無比倫，虐毒尤披猖。未聞古天子，買田自置莊。羣小附鬼蜮，國脈內已戕。虱臣頗有膽，四被言者章。最後得拜疏，逋誅逃維揚。萬古木綿庵，不愧趙韓王。草茂復古殿，雨淋集賢堂。青史孰可□，念此心神傷。焉得陸士衡，復與作辨亡。
次韻賓暘梅氏山居訪茱萸 方回
癖習嗜幽討，剛氣負殊稟。寂寥荒山中，十載賦招隠。偶逢梅尉孫，漠事一暗省。斯人縱非仙，英概故不泯。是日秋□霽，村塢足清景。葉脫高木疏，雲淨遠岑逞。田家竟收穫，豈復有遺秉。芳萸摘併空，戍卒亦太甚。懷古兼嘆今，野老僅能茗。此心誰當知，應有月中影。
次韻賓暘某氏墳庵 方回
讀君古墓作，因之懷抱縈。老夫九年前，小雛憐寧馨。一夕病弗起，殤車出北城。卜兆鄰古寺，守訶乏村氓。去歲罹發掘，盜蹤無由明。跋馬近往視，壞垣環枳荆。藏中本無物，□至睨茲塋。玉匣患不侈，宜爾巢鼯猩。楊生昔臝葬，漢傳留佳評。世事可以鑒，悲哉聊此吟。
次韻賓暘桂枝塘 方回
吳越茲上游，一江貫千山。山峻江更急，力耕雲霧間。民窮實可憫，俗儉無與班。甕灌既已拙，斗糴彌足歎。十日天不雨，魃也肆厥姦。吾昔忝長吏，郡圖朝夕看。水源淺易涸，無地施防關。此陂築千所，歲事或苟完。幽人採荷衣，隄岸窮躋攀。更覺滄浪篇，萬頃吹波瀾。
次韻賓暘觀陸右丞王葆真二像 方回
出城挾一兒，策杖極幽邃。村俗諗父老，古跡按圖志。平生丘園心，賁趾遠朝市。行行墟墓間，是亦有何味。陸家三太守，此邦榮世仕。舊祠附學宮，緣情頗應義。奈何埤雅公，像於王氏置。君不平其然，似欲刪厥位。俚舛聊舉隅，諂媚□觸類。一一口舌爭，何事如人意。
次韻賓暘張氏山園紅菊 方回
惟菊可配松，受命天地正。吾家植千本，朝耘暮灌潤。未言制頹齡，且用樂野性。嚴霜百草死，后皇布肅令。始知貞勁節，老硬異脆嫩。俗圃蒔紅卉，頼君古道振。斥謂非其類，一洗靈均恨。騷人昔所餐，此輩何敢競。惡紫如惡莠，魯叟遯無悶。世眼重脂粉，君子故安命。
次韻賓暘張考塢觀茶花 方回
頭上漉酒巾，吹風行欹斜。野徑政自穩，世途殊未涯。禮能致商皓，勢足屈孟嘉。君身獨自由，時到山人家。播植話禾稻，績紡詢桑麻。側聞此一塢，村酤亦易賒。芙蓉萬紅萼，錦綉紛交加。掉頭不肯顧，特往觀茗葩。嗅芳摘苦葉，咀嚼香齒牙。榷利至此物，誰爲疲氓嗟。
次韻賓暘龍泉 方回
小國號瘠土，根據千岩隈。泉味天下最，莫許他郡偕。寧當飲此清，饑腸鳴如雷。廣斥豈不富，鹹濁良可咍。謂茲大龍窟，無乃由齊諧。患不甘且冽，榛莽能久埋。心惻或不食，汲路荒蒼苔。蒙養內自充，何嫌世好乖。君子有本性，勿問塞與開。成功故偶耳，隠德彌佳哉。
同楊明府華父夜宿鸕鷀源 方回
桐廬楊明府，高誼有緩急。凌江每見訪，爛醉必旬日。知我欲東遊，相拉過其宅。城南登小舟，僅闊六七尺。岸人觀不退，莫知孰主客。西風篙工喜，布被當帆席。青蔬煮豆乳，灘轉竈釜仄。更覺氣象古，酌酒甆盞碧。千山霜葉紅，綿綺天組織。郊坰有此奇，闤闠苦未識。明府眼力高，心賞寄絕壁。指似掛篰岩，茅屋擬便葺。老夫今十年，往來釣臺側。汗顔不敢登，人品霄壤隔。夜宿鸕鷀源，犖確陟危石。吾家三拜公，晚唐老詩伯。衣冠世不墜，奕葉紹桂籍。避地館者誰，一僧年八十。嗚呼窮谷中，亦復有馬跡。紀事聊此吟，續燭借紙筆。
喜趙賓暘楊華父兩兒兩女互姻 方回
十年役嚴陵，心服趙賓暘。絕口不言貧，其氣常揚揚。一誦貫千古，一醉舉百觴。俗士或近之，白眼視昊蒼。包山何巍巍，子雲孫姓楊。江海一扁舟，倒屣傾侯王。見人有疾病，賜以藥餌良。朋友負微過，責善尤諄詳。兩翁我獨識，非狷亦非狂。兩家結姻好，古道顔色光。趙男與楊女，年向十五强。一朝馳聘幣，互寫紅箋長。趙有五歲女，楊有五歲郎。是日併納采，酒雁填高堂。兩翁自爲媒，兩家門戶當。匪爲門戶當，芝蘭同一香。不羨積金璧，不受豐縑緗。各喜所臠婿，誦書聲琅琅。已能臨法帖，已解工詩章。何慚昔羲之，坦腹雙東牀。
題戚子雲五雲山圖 方回
不濃不淡烟中樹，如有如無雨外山。尺素展看空想像，何由身著畫圖間。
贈小窗黄君 方回
渾天星斗胸中轉，動地風雷舌上生。想見少年讀書夜，短檠膏盡小窗明。
三橋旅邸遇雪 方回
醖雲蒸霧暖如烘，一夜南風變北風。不似尋常響窗紙，漸驚分寸壓船篷。粉妝已鬬佳人白，酒面還輸老子紅。記取今年呵凍筆，三橋西岸小樓中。
十二月十五日晚宿餘杭步 方回
孰令牽率到錢塘，朝暮隨人作酒狂。蛻殻喜離城市路，發蒙驚見水雲鄉。四方上下乾坤闊，萬里東西日月望。向來樓居不得句，此夕葉舟吟興長。
青山道中 方回
插天天目隠雲中，但見苕溪綠向東。半折竹初經臘雪，爭妍麥已眩春風。翻飛水鳥偏饒白，窄小村船亦畫紅。聞說南塘趙書宅，近來毀賣與琳宮。
訪唐師善山居 方回
苕溪南問舊長橋，渡水穿雲不作遥。迂道征鞍何自苦，隔林吟屋屢相邀。晚晴濃淡烟俱好，春近高低雪盡消。尚覺粗材欠詩料，政須餘馥乞唐瓢。
夜飲唐子雲宅別後簡師善 方回
幽居尋未得，下馬揖比鄰。指我道傍叟，即君堂上親。儀刑全古雅，談笑極清真。匕箸山殽美，樽罍臘釀醇。扁門稱道院，闢館養詩人。得句揮毫疾，論文剪燭頻。乾坤百戰定，父子一家春。地僻過從少，誰歟此問津。
昌化道中 方回
縣街長五里，當路卧耕牛。民戶時常閉，官征瑣屑收。永無燈火市，况有管弦樓。崖石偏欺馬，湍溪不受舟。葷羶何可致，蔬茹尚難求。客糴珠同價，村沽水雜篘。採樵多遇虎，護果最防猴。烟火銷荒店，茅茨潰廢郵。兵戈雖幸免，賦役更深憂。不是山堪賞，行人步步愁。
春前一日還家 方回
最險王干三嶺路，加之雨滑馬行遲。忽驚山客俱來迓，誰報家人已預知。飣果待斟分歲酒，剪蔬先賦立春詩。舊聞六十猶癡諺，尚少一年焉不癡。
虛谷志歸後賦十首  其一 方回
卦揲家人吉，門迎稚子歡。始知鄉國好，全勝道途難。砌草陳根綠，庭花凍蕾丹。春園容日涉，更敢上長安。
虛谷志歸後賦十首  其二 方回
萬事何時足，不如歸故鄉。真能主東道，未愛博西凉。雪後春臺暖，梅邊夜枕香。孰堪思曠友，共隠剡溪傍。
虛谷志歸後賦十首  其三 方回
涉世癡何甚，休官老自應。閒蹤今野鶴，榮念已春冰。頻報宣麻相，新交辟穀僧。微吟時得句，此外別無能。
虛谷志歸後賦十首  其四 方回
買宅嚴灘上，幽栖十載餘。共憐翁失馬，獨喜我知魚。賓客千鍾酒，兒郎萬卷書。須移歙州住，緣此是鄉居。
虛谷志歸後賦十首  其五 方回
年將盈六袠，禮尚記三加。北闕昔分竹，東陵今種瓜。閒吟聊復爾，爛醉豈知他。海內能詩者，時來問我家。
虛谷志歸後賦十首  其六 方回
四十載錢塘，詩狂復酒狂。湖山空御苑，市井尚宮粧。冶肆淆禪剎，勳門賣節堂。歸來念前事，朽骨果誰香。
虛谷志歸後賦十首  其七 方回
艷冶千金笑，喧呼六博投。不因槐枕寤，未暇草堂謀。啖菜貧猶健，簪花老自羞。五更山酒醒，何樂亦何憂。
虛谷志歸後賦十首  其八 方回
薄俗多端忤，殘生底事成。千年驚鶴化，萬里厭鵬程。能保中心定，懸知外物輕。祇嫌覓句苦，四海有詩名。
虛谷志歸後賦十首  其九 方回
倚樓趙公子，可與共詩評。道故無終極，文須有主盟。轟雷春蟄動，貫月夜珠明。高作令吾愧，銷光更屏聲。
虛谷志歸後賦十首  其一○ 方回
樂天在知命，行止豈人能。元亮歸廬阜，延之牧始興。時才宜政柄，老我只詩朋。何日携君手，西湖共訪僧。
春後喜晴 方回
挈身歸卧萬山中，多謝燈花夜夜紅。老病面顔開喜色，雪霜天地轉春風。菜鮮果脆深杯酌，衾汗鞋泥慢火烘。寬著心腸任時運，一頑能禦百憂攻。
除夕前大雨雪立春已八日 方回
行園似覺褐袍單，揀好梅枝子細看。節近年年多雨雪，客來草草治杯盤。故知更事無如老，豈謂交春便不寒。氣數已迴終是好，明朝紅日上雲端。
除夕前一日記事 方回
殘臘先班隔歲春，怱怱五十九年人。一朝一暮即除夜，萬是萬非餘病身。老子附爐無奈癢，小兒索紙卒難嗔。僕衫婢粉猶閒事，欠餽時官欠飲鄰。
錢塘人來 方回
宿收家信醉慵開，早報潮船泊岸隈。釣瀨兒將詩篋至，錢塘人索酒錢來。道途奔走動千里，時節挨排聊一杯。新歲雪晴看吾圃，歙城亦有馬城梅。
歲除 方回
親情鄰里喜歸來，依舊柴門僻處開。縱是桃符無可筆，未妨菜餠亦堪杯。著寬毛褐觀殘雪，洗古銅壺浸老梅。賀客明朝有詩客，踏青同與眺春臺。
郡送桃符戲書 方回
狂頗如豪拙似癡，人難忍者我能之。六旬老境三椽屋，四海虛名萬首詩。不惜黄金償酒債，猶將白髪綴花枝。兒孫十輩誰家有，心事唯應造物知。
乙酉元日 方回
摩挲老面受春風，肯爲吹將鬢雪融。自合居鄉充父老，尚堪開學教兒童。官身歷險元如夢，詩律從寬漸不工。有菜可羹花可賞，未妨日日酒頻中。
次韻劉元煇元日 方回
九十日春已十日，清晨閒步小園中。池痕欲漲去年水，柳色漸迴東畔風。砥道歌游全似夢，專槃生化本無窮。陰晴寒暖頻占相，世事唯宜歲事豐。
正月十日始晴 方回
穗歷桃符漫告新，漆肌蓬鬢轉成陳。暮年多病全無頼，積雨初晴略似春。香火荒山猶古廟，兵戈故國僅遺民。承平舊俗吾能憶，差勝如今一輩人。
元夕晴 方回
漸暖風烟添軟媚，新晴草木眩光晶。天迴地轉春猶在，物是人非意自驚。晚輩未宜欺老病，早年猶及見昇平。山城舊與錢塘似，燈火笙歌徹五更。
約客未至偶書 方回
一半溪梅點綠苔，妖紅移向小桃開。稍晴欲暖春猶嫩，解賞能吟客肯來。少頃焉知千萬古，吾曹難少兩三杯。嘶驄未到柴門靜，蛺蝶雙飛去又迴。
葺圃 方回
山水清音屢見招，經丘尋壑尚逍遥。宅門南北雙桐木，籬徑高低萬菊苗。特創小亭觀蘚石，待穿枯沼架茅橋。忽思萬事皆虛幻，何苦空將百慮焦。
春晴 方回
饕風虐雪到家林，才喜春晴春已深。花片紛紛飛蝶亂，樹陰漸漸早蟬吟。貧寧不仕元知命，老尚能詩懶用心。忽喜客來對棋局，旋沽村酒與同斟。
一笑 方回
棘爲籬落板爲扉，堂上春山碧四圍。前後相承花百種，往來自在燕雙飛。賣田不恥因償債，耽酒無厭更典衣。人道家貧詩却富，先生一笑久忘機。
頻醉 方回
紅塵謫墮侍晨仙，屈指明年六十年。身後不營埋骨地，春來頻醉賞花天。屢聞漢相誅東市，深羨周農服下田。烜赫豈如常寂靜，山中幸有酒如泉。
春日俳體 方回
氣至時來物不違，小園閒步見天機。荷錢欲出鳴蛙出，柳絮才飛乳燕飛。屋少地寬何不可，家貧春好未全非。莫欺白髪渾如雪，杯到猶能疾手揮。
二月十五晚吳江二親携酒 方回
今日山城好事新，客來誇說齒生津。喜晴郊外多遊女，歸暮溪邊盡醉人。鮮笋紫泥開玉版，嘉魚碧柳貫金鱗。一壺就請衰翁飲，亦與花朝報答春。
春日小園即事十首  其一 方回
閒園草草欠樓臺，一紀干戈夢裏迴。盡失牡丹三百本，新移初見一枝開。
春日小園即事十首  其二 方回
小亭新築賞天香，恍惚春風舊洛陽。人道此翁畦菜手，元來亦解種姚黄。
春日小園即事十首  其三 方回
長憶江湖看雨時，插天掛尾玉龍垂。歸來老手今無用，養小魚蝦掘小池。
春日小園即事十首  其四 方回
摘花不恤種花難，幾日工夫一日殘。最是好花留不得，不如只種菜花看。
春日小園即事十首  其五 方回
城中誰道有花村，吟出園門醉入門。共笑老人騎老馬，病身俱瘦壯心存。
春日小園即事十首  其六 方回
傍宅荒山幾許長，蕘夫芸子縱牛羊。何當盡與栽桃李，疊石周遭築短牆。
春日小園即事十首  其七 方回
頹然無用一憨癡，雖老元來未可欺。鼻涕垂頤病擁塞，幽花香處最先知。
春日小園即事十首  其八 方回
蒔藥移花撰石名，稍加心匠可經營。天真不假人爲力，綠樹啼鶑一兩聲。
春日小園即事十首  其九 方回
四十九時初作郡，帆風笠雨十餘年。野花山鳥應相笑，依舊歸來無一錢。
春日小園即事十首  其一○ 方回
身隠山中聊復爾，詩傳海外豈其然。□間日有人携酒，□惱如天亦醉眠。
問政山拜墓 方回
五十年前幼學時，登山諸父許追隨。兩人兄弟身俱老，萬古乾坤事可知。守墓鄰翁姑與酒，傳家後嗣孰能詩。獻花餽笋爭歡醉，風樹茫茫意自悲。
飲興道觀有感五首  其一 方回
十萬長松五百年，今其餘幾亦堪憐。霓旌恍惚剛風外，蕊殿崔嵬劫火前。題墨八分吾獨識，藏丹九轉後誰傳。山中是事皆非昔，惟見新墳掛紙錢。
飲興道觀有感五首  其二 方回
仙洞春深長薜蘿，杜鵑花發蕙風和。善門有後澆松早，貧戶無憂賣笋多。萬古銷沈終塚墓，二儀開闢幾干戈。情知來去皆非實，醉後猶能作此歌。
飲興道觀有感五首  其三 方回
戍壘兒郎意氣雄，羣腰刀斧薄榛叢。尋真亭仆長松少，禮斗壇荒苦竹空。菜色可憐窮道士，樵歌不見舊鄰翁。存亡得喪知何極，天地悠悠感慨中。
飲興道觀有感五首  其四 方回
山門蘚獸石嶙峋，三耳翁今去幾春。螻蟻與誰頻作夢，茯苓應更長如人。土饅頭裏無仙骨，金僕姑邊尚戰塵。焉得亦如酒家叟，一茅庵住自由身。
飲興道觀有感五首  其五 方回
爾時儒者定應無，問政胡爲不問儒。五代亂離千血陣，萬山深杳一丹爐。能容隠遯猶難必，遽謂飛昇豈不誣。我欲卜鄰聊避俗，未須跳入長房壺。
送譯學靳教授 方回
魯國多逢掖，周官設象胥。精言通九譯，博學本三餘。職冷冰相似，心清水不如。負才宜大用，別有腹中書。
酴醾盛開二絕  其一 方回
羅雀閒門未寂寥，小園花事自春饒。日葵霜菊踰千本，更有酴醿十萬條。
酴醾盛開二絕  其二 方回
雪色聯飛蝶過廊，烏衣交語燕歸梁。酴醿花下午酲解，春靜人閒白日長。
孚舟亭新成賦十絕  其一 方回
岸人膽落傍船看，鼉吐鯨吞一葉寒。鬼伯神官莫狂蕩，靈臺無愧自平安。
孚舟亭新成賦十絕  其二 方回
南北東西四面看，舸軒雖窄自心寬。永無金馬門邊夢，豈有黄牛峽裏灘。
孚舟亭新成賦十絕  其三 方回
春濃面面透花香，秋皎團團轉月光。窗戶總空天是壁，如吾肺腑沒遮藏。
孚舟亭新成賦十絕  其四 方回
六爻虛實相爲用，二位高卑各有宜。順撫說隨心不爽，風漂羅剎有還時。
孚舟亭新成賦十絕  其五 方回
傍石橫陳八柱亭，一篷{扌陏}矮似船形。松聲浪作風濤吼，何處風濤不慣經。
孚舟亭新成賦十絕  其六 方回
心許天知不愧天，酣風醉月仰天眠。自疑略似知章馬，人道還如太乙蓮。
孚舟亭新成賦十絕  其七 方回
不須有客問張憑，且要無人覓庾冰。好是夜寒風浪靜，月明空載一孤僧。
孚舟亭新成賦十絕  其八 方回
人間踏地有風波，歸老山林莫問他。身是我船心是柁，早尋岸泊奈儂何。
孚舟亭新成賦十絕  其九 方回
向來人喚老梢工，解使帆檣八面風。今日釣魚亦無力，劣能聽雨卧船篷。
孚舟亭新成賦十絕  其一○ 方回
不待圓□□□□，□□□□□□□。栖梁燕乳春聲豫，細玩天機坐此亭。
謝張慵庵文煥見訪 方回
兩年夢寐記冰姿，再挹丰標勝舊時。形穢自憐吾更老，味同乃幸獨相知。幽花野竹頻移座，薄酒清茶共說詩。晚色柴門掛新月，玉驄欲上步猶遲。
贈數學吳桂子 方回
先天有數妙蓍龜，詫鬼誇神滿卷詩。獨一許翁可吾意，預占晴色賞酴醿。
春晚雜興十二首  其一 方回
七年守郡罷三年，賣盡山中五頃田。書籍可捐衣可典，猶能醉面仰看天。
春晚雜興十二首  其二 方回
林下蕭然一禿翁，吟髭全白醉顔紅。米鹽薪炭時時絕，自古詩人例合窮。
春晚雜興十二首  其三 方回
賣茶猶說有征譏，蕨菜何爲入市稀。往往提籃採山者，怕逢猛虎竟空歸。
春晚雜興十二首  其四 方回
午亭春醉聳吟肩，終是風流不愧天。屑麥調酥慢熬火，牡丹花共菊芽煎。
春晚雜興十二首  其五 方回
漫浪桐江一把麾，往來今積十年詩。次山自序舂陵集，豈望夔州杜二知。
春晚雜興十二首  其六 方回
豈有耶溪父老錢，無朝無暮在樽前。櫻桃豌豆分兒女，草草春風又一年。
春晚雜興十二首  其七 方回
隨分栽蔬復種花，逐時溫酒又煎茶。兩兒能售嚴州屋，便可歸來共一家。
春晚雜興十二首  其八 方回
尪羸老馬尚堪騎，象笏金章已屬誰。政使死時無一物，清心壯膽有天知。
春晚雜興十二首  其九 方回
溪魚山筍佐新篘，大勝長安上酒樓。春老猶寒宿酲困，酴醿花下擁綿裘。
春晚雜興十二首  其一○ 方回
桐花落盡熟朱櫻，無數珍禽繞樹鳴。繡羽翠衿政堪玩，伊誰輕著彈丸驚。
春晚雜興十二首  其一一 方回
城市塵埃不見詩，西村東塢可尋誰。夏前十日嘗新麥，政是江南最好時。
春晚雜興十二首  其一二 方回
芳草茸茸沒屨深，清和天氣潤園林。霏微小雨初晴處，暗數青梅立樹陰。
漫興九首  其一 方回
索文僧送紙，賭酒客爭棋。定要全無事，何由更有詩。
漫興九首  其二 方回
老豈堪從仕，窮應不爲詩。死生元有命，病亦莫求醫。
漫興九首  其三 方回
我欲培修竹，新添笋幾根。徘徊看不已，愛惜似兒孫。
漫興九首  其四 方回
半落酴醿雪，微舒芍藥丹。薰風交割近，特地更春寒。
漫興九首  其五 方回
靜院幽花馥，空庭皓月明。春寒夜更好，未有一蟲鳴。
漫興九首  其六 方回
索果嬌兒怒，胹羹老僕頑。欲嗔仍復笑，掩卷看南山。
漫興九首  其七 方回
袍絮無堪換，柴錢久未還。有人來問字，賒酒醉花間。
漫興九首  其八 方回
淡虀淘大麥，甘酪薦含桃。風調誰優劣，田家似頗高。
漫興九首  其九 方回
欲跨羸驂去，江村訪酒家。杖頭無阿堵，肯聽錦囊賒。
殘春感事十首  其一 方回
寒暑元如故，乾坤豈不寬。時情工刻薄，生理轉艱難。遑恤諸兒笑，終憑後代看。淵明詠貧士，感慨異悲酸。
殘春感事十首  其二 方回
守郡艱危日，還家老病時。僮奴驚逝謝，賓客聽分離。耨草泥霑手，煎茶火燎髭。固窮終不怨，百鍊出新詩。
殘春感事十首  其三 方回
青簡興亡驟，蒼規代謝頻。懸知千古恨，政似一年春。甫換鍾馗舊，俄聞杜宇新。梨花自寒食，誰酹石麒麟。
殘春感事十首  其四 方回
登高高處望，萬嶂一溪橫。不滿千家市，今休十載兵。訓狐號永夜，猛虎迫荒城。此亦關人事，憂端未易平。
殘春感事十首  其五 方回
學易何須博，乾坤第一爻。兩儀能細察，萬象已并包。枯秸供羸馬，纖鱗餵乳貓。吾衰有三韭，端勝易牙庖。
殘春感事十首  其六 方回
果熟携竿撲，禽鳴挾彈窺。自憐多病叟，無奈近鄰兒。排闥寧容鎖，踰垣更問籬。牡丹才半拆，摘去最紅枝。
殘春感事十首  其七 方回
底用春風急，詩肩暖亦寒。兒曹如笋長，吾事只梅酸。後死猶容健，餘生愈覺難。一瓢自窮巷，何止此堪歎。
殘春感事十首  其八 方回
春雨溪橋斷，才晴又淺流。端能操古節，何至墮窮愁。馮衍嘗爲郡，田豐不願侯。吾兒猶未解，餘子復奚尤。
殘春感事十首  其九 方回
格磔禽穿戶，延緣蟻上衣。雨來山氣潤，花過樹陰肥。去去春如夢，行行暮獨歸。偶無賓友至，自取一杯揮。
殘春感事十首  其一○ 方回
身起真寒士，名成老腐儒。暫時金馬署，終世石魚湖。舊種花猶有，新畬粟已無。傍人憂餓死，吾自典衣酤。
次韻送張文煥  其一 方回
廊廟端非岩壑姿，慵庵未是可慵時。浮榮故自無心向，素抱其如有己知。天上要途終一武，江南絕景已千詩。欲從遠祖赤松子，小待功成亦未遲。
次韻送張文煥  其二 方回
深愧衰殘蒲柳姿，忽思同眺萬山時。各將谷雨崖烟寫，獨許溪鷗野鷺知。兩載再逢憐我老，五更不寐和公詩。願聞事業如房杜，一曲清商自尉遲。
芍藥十叢近千蕊客飲散一夕而空 方回
雖微風物似揚州，繭栗初紅已遽休。插戴端宜誰粉面，奪攘無奈衆蒼頭。未知相謔真何謂，不許當階略少留。玉爵彩雲諳往事，可因尤物作閒愁。
惜芍藥再賦 方回
元方除却牡丹兄，俗紫凡紅敢競名。天女散花雖不染，道人養馬豈無情。一芽才動看承久，千蕊俱空斷送輕。三萬卷書總零落，匹如風雨未須驚。
計桐江續稿九卷卷百首書其末 方回
詩律中年悟，嫌工更恐肥。獨行無與語，每出又空歸。薑棗頻煎藥，袍衫屢換衣。病身自無頼，猶忍泄天機。
先天易吟三十首  其一 方回
不識第一畫，羲皇運腕初。憑空說儀象，枉著汗牛書。
先天易吟三十首  其二 方回
舜禹昔禪位，曾將易問蓍。即知重八卦，已自伏羲時。
先天易吟三十首  其三 方回
高下乾坤位，東西日月門。正身當午立，一點認心源。
先天易吟三十首  其四 方回
太極元無物，群生性命根。一奇仍一偶，萬象滿乾坤。
先天易吟三十首  其五 方回
四象寫老少，兩儀書偶奇。四從兩上判，惟一邵翁知。
先天易吟三十首  其六 方回
八卦各爲八，枝從幹上橫。厥初有何物，萬物一根生。
先天易吟三十首  其七 方回
鍾律及星歷，軍師兼井田。方圓兩圖在，萬古立鼇天。
先天易吟三十首  其八 方回
從來二生四，誰謂二生三。迷路求玄牝，精微未許探。
先天易吟三十首  其九 方回
首言天地易，次語贊羲皇。繫傳誰精玩，先看第一章。
先天易吟三十首  其一○ 方回
子半至午半，南方旋北方。往來分逆順，治亂判陰陽。
先天易吟三十首  其一一 方回
有畫無言語，斯文豈易知。人心對天一，更向畫前窺。
先天易吟三十首  其一二 方回
天地有定位，地天陽泰三。更於通氣處，細認澤山咸。
先天易吟三十首  其一三 方回
乾坤坎離位，元會運世篇。三百六十歲，才似一周年。
先天易吟三十首  其一四 方回
瀛登唐治日，奎聚宋興年。子午復南北，一聲啼杜鵑。
先天易吟三十首  其一五 方回
圓象天儀轉，方侔地里分。獨超形器外，寂感一靈君。
先天易吟三十首  其一六 方回
河圖天地數，五與十居中。所拱中一點，心爲八位宗。
先天易吟三十首  其一七 方回
六爻六畫後，六位六虛中。此處曾著眼，玄哉無極翁。
先天易吟三十首  其一八 方回
萬世復萬世，人心無改時。此理本非古，伏羲先得之。
先天易吟三十首  其一九 方回
先覺欲覺後，三峰列四圖。求精由藴入，言說本來無。
先天易吟三十首  其二○ 方回
心法先天易，盍於離位求。儻非明出地，長夜使人愁。
先天易吟三十首  其二一 方回
天地囿於氣，聖賢脩此心。範圍非有許，生聚尚斯今。
先天易吟三十首  其二二 方回
水旱堯湯有，先天數可推。聖君得賢相，翻是太平時。
先天易吟三十首  其二三 方回
神農嘗毒藥，軒后設難經。認取卦中意，仁心救未形。
先天易吟三十首  其二四 方回
水平民不溺，穀播世無饑。氣數如寒暑，能無理轉移。
先天易吟三十首  其二五 方回
誰識歸奇意，專爲禦患謀。將寒儲纊絮，未暮貯膏油。
先天易吟三十首  其二六 方回
兩重三畫卦，半束百莖蓍。避就殊凶吉，元無巧與奇。
先天易吟三十首  其二七 方回
畫處本天地，占時通鬼神。自然大道理，絲髪不由人。
先天易吟三十首  其二八 方回
嗜慾損爲益，榮華降是升。圓圖觀起處，生意伏陰凝。
先天易吟三十首  其二九 方回
獨妙先天學，恭惟擊壤翁。返觀心是易，萬化出胸中。
後天易吟三十首  其一 方回
萬古未來事，先天逆已知。卦中無不有，却要後天推。
後天易吟三十首  其二 方回
位須分對待，氣即驗流行。羲體兼文用，俱由造化生。
後天易吟三十首  其三 方回
世治常無亂，民安永不危。尚須西伯演，羲畫可無之。
後天易吟三十首  其四 方回
易名緣變易，周義取周流。出震始終艮，當於此處求。
後天易吟三十首  其五 方回
震位東方木，胡爲以帝言。一芽觀出處，主宰見天根。
後天易吟三十首  其六 方回
萬物皆相見，文明午日中。聖人南面立，品彙各亨通。
後天易吟三十首  其七 方回
兌澤何言說，秋成看水田。黄雲萬萬頃，滋潤作豐年。
後天易吟三十首  其八 方回
天一實生水，冬藏坎次乾。精神要休養，醖釀出春天。
後天易吟三十首  其九 方回
萬物天爲大，中間地次之。成功付諸子，父母似無爲。
後天易吟三十首  其一○ 方回
雷風火澤水，獨艮不言山。朔易指方位，萬形消息間。
後天易吟三十首  其一一 方回
君知已似嗣，音義古來同。萬物生相續，南薰鼓巽風。
後天易吟三十首  其一二 方回
役物至未極，分明土王時。嗣火孕金氣，秋成方在茲。
後天易吟三十首  其一三 方回
陽生在十月，亥謂之天門。戰乎乾者物，乾實戰於坤。
後天易吟三十首  其一四 方回
八列方隅位，四周分至時。畫疆興庶務，地矩囿天規。